《上总宪魏环极先生百韵》
清代·陈梦雷

圣世天心眷，熙朝帝赍良。太行高萃气，恒岳远钟祥。

奕叶任城裔，宗风上党昌。经谈新疏义，乐赐旧宫商。

鹤跱琅玕管，龙雕锦绣肠。书升多士庆，胪唱五云飏。

委佩趋鳷鹊，簪毫入凤凰。麟台藜火灿，鳌禁襭袍香。

特简论思任，先观品节刚。紫垣封墨敕，青琐肃蒲囊。

道大容应寡，心闲隐不妨。东山聊啸傲，泌水自徜徉。

家食声逾峻，畴咨典聿煌。都人钦硕德，僚寀式清望。

持斧南床重，升阶白笔庄。惠文腾鹗隼，骢马避豺狼。

爰进崇班秩，仍分秉宪行。丰裁清柏署，宠擢锡银章。

课绩优三辅，分猷振八厢。军需飞羽箭，版部急糇䭪。

佐计烦区画，纡筹问积仓。阃臣陈凯奏，睿虑廑官常。

特总乌台绶，频萦苍佩纕。朝端升正气，舆论凛秋霜。

执法宵垂耀，荧精夜吐芒。高平称佐汉，秘监美匡唐。

抑抑伊周度，雍雍金玉相。泰阶资鼎鼐，清庙宝圭璋。

爱国怀如负，怜才恐未遑。后生多奖借，谫学荷汪洋。

同志当年盛，乐群旧事芳。授书曾设帐，问字许登堂。

丘垤欣山仰，驽骀附骥骧。日归辞几席，贻赠富琳琅。

楚蜀惊嵎虎，苍溟逞怒螳。罿罦悲雉触，矰缴滞莺翔。

饮泣瞻宸座，甘心赴国殇。建旗孤羽翼，遁迹托缁黄。

方寸哀徐庶，虞渊愧狄梁。蜡书途梗塞，雁足信微茫。

隐忍拘囚辱，蹉跎志节僵。既伤沈陷阱，兼痛负门墙。

召伯平淮服，高宗靖鬼方。披云欣觏日，席藁愿衣桁。

旷典怜凝碧，殊恩宥夜郎。感深怀更切，遇蹙志难忘。

太傅词多激，监门绘欲将。九阍非易达，尺幅乞垂详。

南国阗钲鼓，西陲缺斧斨。当机迷胜算，纵敌费张皇。

险弃鱼凫地，防疏鸟鼠乡。茭刍糜七泽，弩矢钝三湘。

痈养滇黔害，烽连岭峤创。楼船稽扫荡，鲛鳄恣披猖。

棨戟韬钤短，雈苻啸聚强。最怜中泽雁，重作尾赪鲂。

牧守纷渔猎，闾阎竭篚筐。兜鍪罗馈饩，孥息啜糟糠。

以此薪延火，堪嗟肉补疮。玺书宽越尉，铁券虑怀光。

逸兕犹奔柙，飞鸮岂食桑。拔稂防引蔓，削毒制余疡。

蕃甲徵回纥，金城护氐羌。驼鞍驱翠珥，毳帐拥红妆。

祗可金缯结，宁堪子女偿。桀骜虞肘腋，狡狯隐膏肓。

宵旰边庭患，空虚内地戕。茧丝穷蔀屋，璧马殚宣房。

饕餮崇方岳，鹰鹯布畛疆。但闻增户口，谁念赈流亡。

塞下赀郎滥，洛中贿道彰。难言釐簠簋，应自长蟊蝗。

人困疑情涣，时安幸岁穰。即今歌《硕鼠》，深恐叹牂羊。

寒谷瞻朝旭，穷荒企帝阊。铎犹悬广殿，赋少讽长杨。

博陆舆台耀，平津邸阁张。封章仗马寂，车骑濯龙忙。

薰灌愁城社，吹嘘叹灶炀。杞人应有恨，漆女自多伤。

砥柱资元老，擎天藉栋梁。近传思渐疏，共喜股肱匡。

丹陛心方注，苍生望未央。绣衣看赫奕，豸角倍铿锵。

本正末斯举，源清流自长。持筹袪蠹急，攘外抚中康。

砥俗先廉耻，端原始庙廊。明聪开圣霁，果断振乾纲。

次第修封事，从容补衮裳。绛驺威石室，彩凤哕朝阳。

胆落方州镇，楼泥戚畹庄。清风瀰宇宙，化日扫欃枪。

谔谔真章奏，桓桓大赞襄。人伦翘领袖，国是壮金汤。

冀效刍尧献，因忘草野狂。风谣陈记室，掇拾备青箱。

伫晋丝纶席，行纾经纬藏。万邦歌保定，六合架梯航。

殿陛辉干羽，要荒入享王。鲰儒欣景运，鼓枻咏《沧浪》。

作者简介：（1651—1723）清福建闽县人，字则震，号省斋。康熙九年进士，授编修。假归，耿精忠叛，胁以官，未受事而归。与李光地合进蜡丸，以福建虚实密报朝廷。光地独揽其功，精忠败，擢学士，梦雷下狱，戍尚阳堡。十余年释还。康熙四十年与修《汇编》，后赐名《古今图书集成》，任总裁。雍正初追论“从逆”之罪，谪戍黑龙江，卒于戍所。有《松鹤山房集》、《闲止书堂集》。